เป็นไข้หวัดอ่อนมา เริ่มจากเจ็บคอ มีน้ำมูก ไอไม่เยอะ มาเกือบสัปดาห์ไปหาตรวจเลือดครั้งแรกไม่เจอไข้เลือดออก และเริ่มมีจุดแดงๆเหมือนยุงกัด จากจุดเล็กๆๆ 2-3 จุด. ไปหา ตรวจเลือดครั้งที่ 2. ก็ไม่เจอไข้เลือดออก จุดก็เริ่มชัดและมากขึ้นเป็นจุดๆๆตามแขน ขา ไม่มีอาการคัน พออยู่ห้องแอร์ จุดจะชัดและเหมือนเป็นวงขาวๆรอบๆๆจุด ที่นิ้วมือ ฝ่าเท่าก็มีน่ะค่ะ อาการแบบนี้เป็นเพราะอะไรค่ะ กลุ่มใจมากค่ะ
สวัสดีค่ะ หากมีอาการไม่สบายมา 1 สัปดาห์ มีผื่นจุดสีแดงขึ้นตามตัว และได้รับการตรวจเลือดเมื่อมีผื่นสรแดงขึ้นแล้ว ผลเลือดไม่พบลักษณะของโรคไข้เลือดออก ก็แสดงว่าไม่ได้เป็นไข้เลือดออกค่ะ ดังนั้น อาการดังกล่าวที่เป็นอยู่ อาจเกิดจาก1. ไข้ออกผื่นจากเชื้อไวรัสชนิดไม่เจาะจง เช่น เกิดจากการติดเชื้อ enterovirus หรือ adenovirus ซึ่งอาการในกลุ่มนี้ไม่มีอาการเฉพาะเจาะจง โดยส่วนใหญ่คือจะมีไข้ หรือมีอาการคล้ายไข้หวัด แล้วตามการเกิดผื่น ลักษณะผื่น อาจเป็นผื่นราบสีแดง ผื่นนูนสีแดง หรือตุ่มน้ำใสก็ได้2. โรคหัด อาการคือมีไข้ ตาแดง น้ำมูกไหล ไอแห้ง เจ็บคอ หลังจากนั้น 3-4 วัน จะพบจุดหรือตุ่มสีขาวตรงกระพุ้งแก้ม และจะเกิดผื่นนูนแดงขึ้นในวันที่ 4 ของการมีไข้ แต่จะเริ่มต้นจากบริเวณหลังหูและในบริเวณแนวผม ตามด้วยหน้า ลำตัวและแขนขา เมื่อผื่นถึงเท้า ไข้จะลดลง3. หัดเยอรมัน อาการคือมีไข้ เจ็บคอ ปวดศีรษะ และปวดกล้ามเนื้อ หลังจากนั้น 2-3 วันจะพบผื่นสีแดงตามผิวหนัง โดยเริ่มจากหน้า ตามด้วยลำคอและแขนขา อาจมีต่อมน้ำเหลืองโตโดยเฉพาะที่บริเวณหลังใบหู และท้ายทอย4. หัดกุหลาบ หรือ ส่าไข้ แต่จะพบในเด็กเล็ก ส่วนใหญ่พบในช่วงอายุ 6-12 เดือน และมากกว่า 95% พบในช่วงไม่เกิน 2 ปี โอกาสที่จะเป็นในผู้ใหญ่นั้นแทบไม่มี และอาการคือมีไข้สูงลอยนาน 3-5 วัน เบื่ออาหาร หลังจากไข้ลง จะมีเม็ดผื่นสีชมพูคล้ายกับสีดอกกุหลาบขึ้นที่ลำตัวก่อน แล้วกระจายไปที่หน้า และแขนขา5. เป็นซิฟิลิส หากผื่นที่เกิดขึ้น มีลักษณะเป็นตุ่มนูนสีแดง เกิดขึ้นทั่วตัว รวมถึงที่ฝ่ามือและฝ่าเท้า อาจเป็นอาการของซิฟิลิสระยะที่ 2 ได้ ซึ่งหากเคยมีเพศสัมพันธ์ และประมาณ 2 สัปดาห์ที่แล้วมีแผลเกิดขึ้นที่อวัยวะเพศ ก็น่าจะเป็นได้ ซึ่งก็ควรไปตรวจเลือดหาการติดเชื้อซิฟิลิสด้วยนอกจากนี้ อาจเป็นอาการของการติดเชื้อ HIV ในระยะเฉียบพลันก็ได้ หากได้ไปมีความเสี่ยงมาในช่วง 2-4 สัปดาห์ก่อนหน้านั้น ซึ่งในกรณีนี้ ก็ควรไปตรวจเลือดหาการติดเชื้อ HIV ด้วยค่ะหากมีประวัติการมีเพศสัมพันธ์ที่มีความเสี่ยงมา แนะนำควรตรวจเลือดดูด้วยดังกล่าวไป แต่หากไม่ได้มีเพศสัมพันธ์ ก็ให้ดูแลรักษาตามอาการไปก่อน เช่น หากมีอาการคัน ก็ให้ทานยาแก้แพ้แก้คัน เช่น คลอเฟนิรามีน (chlorpheniramine) ลอราทาดีน (loratadine) เป็นต้น หลีกเลี่ยงการแกะ เกาผื่น หลีกเลี่ยงไม่ให้แพร่เชื้อไปสู่ผู้อื่น โดยการไม่ใช่สิ่งของส่วนตัวต่างๆ ร่วมกัน แยกการทานอาหารต่างหาก ไม่นอนเตียงเดียวกัน เป็นต้น